ดินแดนสรวงสวรรค์แห่งพระราชา

ดินแดนสรวงสวรรค์แห่งพระราชา  เป็นโครงการพัฒนาพื้นที่เชิงพาณิชยกรรมแบบผสมขนาดใหญ่ ของราชตฤณมัยสมาคมแห่งประเทศไทย ในพระบรมราชูปถัมภ์ อดีตเจ้าของสนามม้านางเลิ้ง ดำเนินโครงการโดย บริษัท รอแยล สปอร์ต คอมเพลกซ์ จำกัด เบื้องต้นสร้างบนพื้นที่ประมาณ 2,353 ไร่ริมแม่น้ำเจ้าพระยา ซึ่งเป็นที่ตั้งของชุมชนแออัดคลองเตย และท่าเรือกรุงเทพในปัจจุบัน ในพื้นที่เขตคลองเตยและเขตพระโขนง กรุงเทพมหานคร ถึงแม้จะมีกระแสข่าวว่าจะเปลี่ยนแปลงไปสร้างบนพื้นที่ 3,000 ไร่ ในพื้นที่เขตหนองจอกอยู่ระยะหนึ่ง ซึ่งเปลี่ยนแปลงจากการคาดการณ์เดิม รูปแบบโครงการเป็นศูนย์ความบันเทิงครบวงจร ประกอบด้วย สนามม้าแห่งใหม่ ที่ย้ายมาจากสนามม้านางเลิ้งเดิมที่ถูกรื้อถอน, ศูนย์กีฬา, โรงแรม 6 ดาว, สิ่งอำนวยความสะดวกด้านสุขภาพ, โรงพยาบาล, ภัตตาคารหรู, โรงละคร และสถานบันเทิงอื่น ๆ รวมถึงยังมีแผนก่อตั้งกาสิโนอีกด้วย โดยใช้เงินลงทุนมูลค่า 150,000 – 200,000 ล้านบาท ทำให้เป็นโครงการพัฒนาอสังหาริมทรัพย์ที่มีมูลค่าการลงทุนสูงที่สุดในวงการอสังหาริมทรัพย์ไทยในปัจจุบัน
ประวัติ.
เมื่อวันที่ 26 สิงหาคม พ.ศ. 2567 ปฐวี สุรินทร์ กรรมการบริหารราชตฤณมัยสมาคมแห่งประเทศไทย ในพระบรมราชูปถัมภ์ เปิดเผยว่า เมื่อวันที่ 24 สิงหาคม ราชตฤณมัยสมาคมฯ จัดการประชุมใหญ่สามัญประจำปี พ.ศ. 2567 ที่อาคารปฏิบัติการโรงแรมและการท่องเที่ยว มหาวิทยาลัยเทคโนโลยีราชมงคลพระนคร โดยมีพลเอก จำลอง บุญกระพือ ประธานกรรมการอำนวยการฯ เป็นประธานการประชุม ซึ่งมีวาระสำคัญ คือ การกลับมาดำเนินงานอีกครั้งของราชตฤณมัยสมาคมฯ และเปิดตัวโครงการพัฒนาพื้นที่เชิงพาณิชยกรรมแบบผสมแห่งใหม่ ในรูปแบบศูนย์ความบันเทิงครบวงจร (Entertainment complex) มีชื่อว่า The Royal Siam Haven ซึ่งต่อมามีชื่อภาษาไทยว่า ดินแดนสรวงสวรรค์แห่งพระราชา เป็นสถานบันเทิงที่มีขนาดใหญ่ที่สุดในทวีปเอเชีย มีแนวคิดที่ทันสมัย สอดคล้องกับโลกในยุคปัจจุบัน และสอดรับกับความก้าวหน้าของอุตสาหกรรมบันเทิง โดยวางเป้าหมายเป็นศูนย์กลางความบันเทิงและการท่องเที่ยวเชิงสุขภาพในทวีปเอเชียของชาวต่างประเทศ เพื่อเสริมสร้างเศรษฐกิจและเม็ดเงินหมุนเวียนภายในประเทศไทย
โครงการนี้ดำเนินงานโดย บริษัท รอแยล สปอร์ต คอมเพลกซ์ จำกัด ซึ่งเป็นพันธมิตรของราชตฤณมัยสมาคมฯ โดยมี อริย์ธัช รัตนศุทธพบูลย์ รองประธานกรรมการอำนวยการ นายสนามราชตฤณมัยสมาคมฯ และผู้บริหารของรอแยล สปอร์ต คอมเพลกซ์ เป็นประธานโครงการ มีการลงนามในบันทึกความเข้าใจ (MOU) กับกลุ่มนักลงทุนที่จะเข้ามาร่วมลงทุนแล้ว 1 ราย คือ นักลงทุนสนามม้าจากประเทศเกาหลีใต้ และมีนักลงทุนที่สนใจร่วมลงทุนอีก 3 กลุ่ม คือ กลุ่มเอ็มจีเอ็ม ไชน่า โฮลดิ้งส์ เจ้าของธุรกิจกาสิโนในมาเก๊า, กลุ่มนักลงทุนสนามม้าจากสหรัฐ และนักลงทุนจากประเทศจีน เช่นเดียวกับนักลงทุนจากทั่วโลกที่มาร่วมประชุมเพื่อแสดงเจตจำนงขอร่วมลงทุนในโครงการนี้ในการแถลงข่าวเปิดตัวโครงการ โดยใช้เงินลงทุนมูลค่าทั้งหมด 150,000 – 200,000 ล้านบาท ทำให้เป็นโครงการพัฒนาอสังหาริมทรัพย์ที่มีมูลค่าการลงทุนสูงที่สุดในวงการอสังหาริมทรัพย์ไทยในปัจจุบัน ทำลายสถิติเดิมมูลค่าการลงทุน 125,000 ล้านบาท ของโครงการเดอะ ฟอเรสเทียส์ มีกำหนดเริ่มก่อสร้างในปี พ.ศ. 2568 โดยใช้เวลา 7 ปี
สำหรับที่ตั้งของโครงการ มีคาดการณ์ไว้ 3 แห่ง คือ พื้นที่เขตหนองจอก จำนวนประมาณ 1,000 ไร่, พื้นที่เขตลาดกระบัง จำนวนประมาณ 2,000 ไร่ และพื้นที่ที่เจ้าของโครงการสนใจมากที่สุด คือ พื้นที่ที่ตั้งของชุมชนแออัดคลองเตย และท่าเรือกรุงเทพในปัจจุบัน บนที่ดินของกรมศุลกากร และการท่าเรือแห่งประเทศไทย รวมทั้งหมดประมาณ 2,353 ไร่ ในพื้นที่แขวงคลองเตย แขวงพระโขนง เขตคลองเตย และแขวงพระโขนงใต้ เขตพระโขนง กรุงเทพมหานคร เนื่องจากเป็นพื้นที่ที่มีศักยภาพสูง ด้วยทำเลที่ติดกับแม่น้ำเจ้าพระยา ตั้งอยู่ใจกลางกรุงเทพมหานคร และใกล้กับท่าอากาศยานสุวรรณภูมิ ซึ่งทำให้สามารถดึงนักลงทุนจากต่างประเทศให้เข้ามาร่วมทุนได้มากขึ้น ทั้งนี้ โครงการนี้มิได้มีความเกี่ยวข้องกับพื้นที่สนามม้านางเลิ้งเดิม ที่ถูกรื้อถอนออกหลังจากราชตฤณมัยสมาคมฯ หมดสัญญาเช่าพื้นที่จากสำนักงานทรัพย์สินพระมหากษัตริย์ (ปัจจุบันคือสำนักงานพระคลังข้างที่) และปัจจุบันแปรสภาพเป็นอุทยานเฉลิมพระเกียรติพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร แต่อย่างใด
อย่างไรก็ตาม เมื่อวันที่ 19 กันยายน รอยัล สปอร์ต คอมเพล็กซ์ ได้ระบุว่ามีการเปลี่ยนแปลงพื้นที่ของโครงการ โดยย้ายไปสร้างบนพื้นที่ 3,000 ไร่ ในพื้นที่เขตหนองจอก กรุงเทพมหานครก่อน เนื่องจากเห็นว่าพื้นที่บริเวณชุมชนแออัดคลองเตยและท่าเรือกรุงเทพอาจใช้เวลานานกว่าคาดการณ์เดิม และต่อมามีการเปิดเผยอีกว่า จะดำเนินการสร้างอาคารสูง 165 ชั้น ซึ่งหากสร้างได้สำเร็จ จะทำให้เป็นตึกที่สูงที่สุดในโลกแทนที่บุรจญ์เคาะลีฟะฮ์ในดูไบ สหรัฐอาหรับเอมิเรตส์ในทันที อย่างไรก็ตาม มีการเปิดเผยในเวลาต่อมาว่าโครงการจะไม่เน้นการสร้างอาคารสูงเพื่อเป็นภูมิสัญลักษณ์ แต่จะเน้นการสร้างในแนวราบ โดยเบื้องต้นคาดว่าจะสร้างตึกสูงไม่เกิน 7 ชั้น เนื่องจากมีพื้นที่ส่วนที่อยู่อาศัยที่กว้างขวาง เน้นการอนุรักษ์สิ่งแวดล้อม และเป็นสมาร์ตซิตี นอกจากนี้ยังมีแผนก่อสร้างศูนย์กีฬาและความบันเทิงในพื้นที่อื่น ๆ อีก 5 แห่ง คือ จังหวัดภูเก็ต จังหวัดกาญจนบุรี จังหวัดเชียงราย อุทยานแห่งชาติเขาใหญ่ และในเขตพัฒนาพิเศษภาคตะวันออก
แต่ต่อมาเมื่อวันที่ 20 มิถุนายน พ.ศ. 2568 พลเอก จำลอง บุญกระพือ ประธานกรรมการอำนวยการราชตฤณมัยสมาคมฯ ได้ลงนามแต่ตั้ง บริษัท เค-โกลบอล จำกัด จากประเทศเกาหลีใต้ ให้เป็นผู้พัฒนาแผนแม่บทรวม (Master Developer) ของโครงการดินแดนสรวงสวรรค์แห่งพระราชา ที่จะตั้งในพื้นที่เขตคลองเตย
การจัดสรรพื้นที่.
ดินแดนสรวงสวรรค์แห่งพระราชา ประกอบด้วยพื้นที่สำคัญต่าง ๆ แบ่งตามการพัฒนาได้เป็น 3 ระยะ ดังนี้
นอกจากนี้ ยังมีแผนในการก่อสร้างกาสิโนถูกกฎหมายขึ้นในพื้นที่นี้อีกด้วย โดยจะเริ่มดำเนินการภายหลังจากพระราชบัญญัติการประกอบธุรกิจสถานบันเทิงครบวงจรมีผลบังคับใช้